Անգլո-հայկական միություններ

Անգլո-հայկական միություններ, 19-րդ դարի 90-ական թթ. հայ ժողովրդի իրավունքների պաշտպանության համար ստեղծված անգլիական հասարակական-քաղաքական կազմակերպություններ։ Դրանց մեջ ընդգրկված էին բրիտանական կառավարության ու պառլամենտի անդամներ, հասարակական ու կրոնական գործիչներ։ Անգլո-հայկական միությունը հիմնել է Ջ. Բրայսը, 1893 թվականին։ Նրա նախագահն էր անգլիական պառլամենտի անդամ Ֆ. Սթիվենսոնը, պատվավոր քարտուղարը՝ կառավարության գանձապետ Է. Էթկինը։ Միությունը գտնվում էր լիբերալ կուսակցության ազդեցության տակ։

Մյուս կազմակերպությունը՝ «Գրովենոր տան միությունը» («Գրովենոր Հաուզ»), ստեղծվել էր լորդ Ռ. Սոլսբերիի պահպանողական կառավարության աջակցությամբ։ Նրա նախագահը Վեստմինստերի դուքսն էր, իսկ ակտիվ անդամներից մեկը՝ Մ. Մաքկոլը։

Անգլո-հայկական միությունները զգալի աշխատանք էին տանում արևմտահայությանը նյութական օգնություն կազմակերպելու գործում, մամուլում լուսաբանում էին Օսմանյան կայսրությունում հայերի ծանր վիճակը, Հայկական հարցի լուծման հնարավոր ուղիները և այդ իմաստով ճնշում գործադրում բրիտանական կառավարության վրա՝ այդ քաղաքականությունը արդյունավետ դարձնելու համար։

Գրականություն 
 Киракосян А Дж., Великобритания и Армянский вопрос 90-е годы XIX века, Я, 1990, с. 160-165;
 Nassibian A., Britain and the Armenian Question 1915-1923, L N Y, No 7, 1984.

Ծանոթագրություններ 

Միություններ
Հայոց ցեղասպանություն